Philip Johnson

Philip Cortelyou Johnson (Cleveland, Ohio, 1906ko uztailaren 8a − New Canaan, Connecticut, 2005eko urtarrilaren 25a) arkitekto estatubatuarra zen.

Harvard Unibertsitatean ikasi eta 1932 urtean bertako Arte Modernoaren Museoan arkitektura saileko zuzendaria izan zen. Frank Lloyd Wright arkitektoaren aholkuz, 1936an postua utzi zuen arkitekturan guztiz murgiltzeko. Bigarren Mundu Gerra baino lehen, eskuin muturreko alderdietan ibili zen Ameriketako alderdi faxista sortu nahian. Hala ere, Ludwig Mies van der Rohe lagundu zuen Alemaniako nazismotik ihes egiten.

Johnsonen lanik ezagunena Beirazko Etxea da (Glass House), New Canaan-en, Connecticut. Plan askeko etxea da, beirazko itxituraduna eta egitura metaliko finekoa, gardentasun osoa lortuz. Miesen Farnsworth Etxearen antz handia du. Hasieran, Harvardeko tesirako eraiki zuen, baina azkenean hil arte han bizi izan zen. Horregatik Johnson Etxea ere deritzo.

1984 urtean AT&T eraikina (orain Sony eraikina) amaitu zuen New Yorken. Hasiera-hasieratik polemikoa izan zen lan hau burutzen duen granito arroxazko frontoi neo-Georgiar (Chippendale) eztabaidagarria zela-eta. Eskala handiko probokazioa izan zen, garai hartan etxe orratz bat aulki-bizkar apaingarri erraldoi batez koroatzea bekatua zen, Mugimendu Modernoaren eta nazioarteko estiloaren estetikak apaindura guztiak de facto debekatuak baitzituen. Atzera begiratuz, kritikari askok AT&T eraikina lehen adierazpen post-modernotzat jotzen dute, mugimendu modernoaren estetika iritsi zen geldiuneari ihes bide beharrezkotzat.

1979 urtean Pritzker Saria jaso zuen, eman zen lehena.

 Lan garrantzitsuak 
 1949 : Beirazko Etxea (Glasshouse) New Canaan, Connecticut, AEB
 1950 : Rockefeller Guest House, New York
 1956 : Boissonas Etxea, New Canaan, Connecticut, AEB
 1958 : Seagram Eraikina, New York (Mies van der Roherekin lankidetzan)
 1959 : Memoriala, New Harmony, Indiana
 1963 : Amon Carter Mendebaldeko Artearen Museoa, Fort Worth, Texas, AEB
 1963 : Kolonaurreko Artearen Museoa, Dumbarton Oak, Washington, AEB
 1964 : New York Estatu Antzokia Lincoln Zentroan, New York
 1968 : Arte Museoa, Bielefeld, Alemania
 1972 : Arte Museoa, Corpus Christi, Texas, AEB
 1973 : IDS Dorrea, Minneapolis, AEB
 1976 : Penzoil Place dorre bikiak, Houston, Texas, AEB
 1977 : American Life Insurance Company-ren egoitza, Saint Louis, AEB
 1977 : Eliza Kiribila, Dallas, Texas, AEB
 1980 : Kristalezko Katedrala, Garden Grove, Los Angeles
 1982 : Lipstick Eraikina, New York (ezizena marmol gorrizko kolometatik datorkio, lipstick = ezpainetakoa)
 1984 : AT&T eraikina (orain Sony Building), New York

 Kanpo loturak 

 Philip Johnson agentziaren gune ofiziala
 Philip Johnson Pritzker Sarien gunean
 Philip Johnson ARCHIGUIDE gunean
 Philip Johnson GALINSKY gunean

Kategoria:Ameriketako Estatu Batuetako arkitektoak
Kategoria:Clevelandarrak
Kategoria:Ameriketako Estatu Batuetako Artearen dominadunak
Kategoria:Etxe orratzen arkitektoak